作者:葛長庚
標題:摸魚兒
內容:跨飛鸞、醉吹瑤笛，蓬萊知在何處。薰風飄散荷花露。夢覺已非帝所，忘歸路。誰知道、人間別有神仙侶。身遊樞府。奈詔入玉樓，猛騎箕尾，四海憶霖雨。問王母。天上桃紅幾度。蕊宮今是誰主。明年甲子從頭數，春入鬟雲鬢霧。如今去。是處裡、福田都著黃金布。庭前玉樹。看子早生孫，孫還生子，歲歲綵衣舞。